b"\n_START_ARTICLE_\nArgyrija\n_START_PARAGRAPH_\nArgyrija (angl. argyria, i\xc5\xa1 gr. \xe1\xbc\x84\xcf\x81\xce\xb3\xcf\x85\xcf\x81\xce\xbf\xcf\x82, argyros 'sidabras')\xc2\xa0\xe2\x80\x93 rei\xc5\xa1kinys, kai organizme susikaupia didelis kiekis koloidinio sidabro, kuris nuda\xc5\xbeo audinius pilkai m\xc4\x97lyna metaline spalva. Argyrij\xc4\x85 sukelia \xc4\xaf organizm\xc4\x85 papuolantys sidabro junginiai ar sidabro dulk\xc4\x97s._NEWLINE_Argyrija b\xc5\xabna bendroji (angl. generalized argyria) arba vietin\xc4\x97 argyrija (angl. local argyria). Bendrosios argyrijos atveju sidabro paveiktas visas organizmas. Vietin\xc4\x97s argyrijos atveju pa\xc5\xbeeisti atskiri odos ar gleivin\xc4\x97s plotai._NEWLINE_Susij\xc4\x99s terminas yra argyroz\xc4\x97 (angl. argyrosis). Ilgai \xc5\xa1ie terminai buvo laikomi sinonimais, nors argyrija vartojamas da\xc5\xbeniau. Argyroze da\xc5\xbeniau vadino jungin\xc4\x97s argyrij\xc4\x85, ta\xc4\x8diau \xc5\xa1i\xc5\xb3 \xc5\xbeod\xc5\xbei\xc5\xb3 vartosenoje visada stigo nuoseklumo.\n_START_SECTION_\nBiologiniai poveikiai\n_START_PARAGRAPH_\nGyv\xc5\xabnams, tarp j\xc5\xb3 ir \xc5\xbemon\xc4\x97ms, \xc4\xaf vid\xc5\xb3 vartojant sidabro preparatus \xc4\xafvairiuose audiniuose kaupiasi sidabro junginiai. Dalis sidabro jungini\xc5\xb3 pasi\xc5\xbeymi jautrumu \xc5\xa1viesai, tas \xc5\xa1viesos veikiami dalis bespalvi\xc5\xb3 ar silpnai spalvot\xc5\xb3 sidabro jungini\xc5\xb3 skyla i\xc5\xa1skirdami gryno metalo daleles ar sidabro sulfid\xc4\x85. Paprastai \xc5\xa1ios med\xc5\xbeiagos mikroskopin\xc4\x97mis dalel\xc4\x97mis nus\xc4\x97da odoje, kur atrodo kaip tamsaus pigmento dariniai. Tokia organizmo b\xc5\xabkl\xc4\x97 ir vadinama argyrija._NEWLINE_Chroni\xc5\xa1kas sidabro jungini\xc5\xb3 valgymas gali sukelti sidabro pigment\xc5\xb3 susidarym\xc4\x85 organuose (tarp j\xc5\xb3 ir akyse), kurie b\xc5\xabna daug laiko ap\xc5\xa1viesti. Sidabro daleli\xc5\xb3 nus\xc4\x97dimas jungin\xc4\x97je n\xc4\x97ra kenksmingas organizmui, bet sidabras gali nus\xc4\x97sti akyje (pvz., l\xc4\x99\xc5\xa1iuke) ir taip pa\xc5\xbeeisti reg\xc4\x85._NEWLINE_Vietin\xc4\x97 argyrija da\xc5\xbenai susidaro i\xc5\xa1ori\xc5\xa1kai vartojant sidabro preparatus, pvz., aki\xc5\xb3 la\xc5\xa1us._NEWLINE_Bendr\xc4\x85j\xc4\x85 argyrij\xc4\x85 sukelia ilg\xc4\x85 laik\xc4\x85 \xc4\xaf organizm\xc4\x85 patenkantys (nuryjami ar \xc4\xafkvepiami) sidabro junginiai. Taip gali nutikti gydantis sidabro junginiais arba dirbant su sidabru ar jo junginiais._NEWLINE_Manoma, kad argyrija yra negr\xc4\xaf\xc5\xbetamas organizmo pakitimas. I\xc5\xa1vaizdos subjaurojim\xc4\x85 galima suma\xc5\xbeinti tik vengiant saul\xc4\x97s \xc5\xa1viesos. Yra duomen\xc5\xb3, kad gydant argyrij\xc4\x85 lazeri\xc5\xb3 terapija buvo patenkinamai pagerinta pacient\xc5\xb3 i\xc5\xa1vaizda._NEWLINE_JAV Toksini\xc5\xb3 med\xc5\xbeiag\xc5\xb3 ir lig\xc5\xb3 registro agent\xc5\xabra (angl. Agency for Toxic Substances and Disease Registry; ATSDR) argyrij\xc4\x85 apib\xc5\xabdina kaip \xe2\x80\x9ekosmetin\xc4\x99 problem\xc4\x85\xe2\x80\x9c, kuri organizmui nekenkia. Kiti teigia, kad kad rimtais atvejais argyrija b\xc5\xabna bjaurojanti i\xc5\xa1vaizd\xc4\x85._NEWLINE_Sidabras \xc5\xbemon\xc4\x97ms yra silpnai toksi\xc5\xa1kas, tad rimtos \xc5\xbealos pavojus nuo gydymui naudojam\xc5\xb3 sidabro jungini\xc5\xb3 yra labai menkas. Klinikinis sidabro ir jo jungini\xc5\xb3 vartojimas apima i\xc5\xa1orin\xc4\x97s infekcijos \xc5\xbeidini\xc5\xb3 gydym\xc4\x85 arba panaudojim\xc4\x85 medicinin\xc4\x97je aparat\xc5\xabroje. Ilgalaikis sidabro jungini\xc5\xb3 (ypa\xc4\x8d kolodinio pavidalo) rijimas ar \xc4\xafkv\xc4\x97pimas gali sukelti odos ir kit\xc5\xb3 organ\xc5\xb3 argyrij\xc4\x85. Tai nekelia pavojaus gyvybei, bet kosmeti\xc5\xa1kai nepageidaujama.\xe2\x80\x9d_NEWLINE_Pamatin\xc4\x97 kasdienin\xc4\x97 doz\xc4\x97, kuri\xc4\x85 1991\xc2\xa0m. nurod\xc4\x97 JAV JAV Aplinkos apsaugos agent\xc5\xabra (EPA), kuri sp\xc4\x97jamai neturi sukelti pastebimo \xc5\xbealos sveikatai pavojaus per vis\xc4\x85 \xc5\xbemogaus gyvenim\xc4\x85 yra 5\xc2\xa0\xc2\xb5g/(kg*d).\n_START_SECTION_\nIstorija\n_START_PARAGRAPH_\nBent jau nuo XIX a. vidurio gydytojai \xc5\xbeino, kad sidabras ar jo junginiai gali priversti atskiras odos ar kit\xc5\xb3 k\xc5\xabno audini\xc5\xb3 vietas \xc4\xafgyti pilk\xc4\x85 ar m\xc4\x97lynai pilk\xc4\x85 spalv\xc4\x85. Argyrija prasideda \xc5\xbemon\xc4\x97ms, \xc4\xaf kuri\xc5\xb3 organizm\xc4\x85 ilg\xc4\x85 laik\xc4\x85 (nuo keli\xc5\xb3 m\xc4\x97nesi\xc5\xb3 iki daug met\xc5\xb3) patenka dideli kiekiai sidabro. Tai gali b\xc5\xabti profesinis susirgimas, kai gamybos \xc4\xafmon\xc4\x97je darbuotojai \xc4\xafkvepia sidabro ar jo jungini\xc5\xb3 dulki\xc5\xb3. Praeityje yra buv\xc4\x99 atvej\xc5\xb3, kai darbuotojams prasid\xc4\x97davo argyrija. Tiesa, ne\xc5\xbeinoma kiek tais atvejais sidabro jungini\xc5\xb3 b\xc5\xabdavo ore ir kiek laiko darbuotojai jais kv\xc4\x97pavo._NEWLINE_Koloidinis sidabras (mikroskopini\xc5\xb3 sidabro daleli\xc5\xb3 suspensija) buvo naudojama kaip vidinis vaistas kai kuri\xc5\xb3 lig\xc5\xb3 gydyme. XX a. 5-t\xc4\x85 de\xc5\xa1imtmet\xc4\xaf sidabr\xc4\x85 taip naudoti nustojo, nes atsirado efektyvesni antibiotikai, be to, imta vengti argyrijos ir kit\xc5\xb3 sidabro jungini\xc5\xb3 \xc5\xa1alutini\xc5\xb3 poveiki\xc5\xb3.\n_START_SECTION_\nAtvejai\n_START_PARAGRAPH_\nIki \xc5\xa1iol n\xc4\x97ra \xc5\xbeini\xc5\xb3, kad \xc5\xa1iuolaikiniai koloidinio sidabro preparatai b\xc5\xabt\xc5\xb3 suk\xc4\x97l\xc4\x99 argyrij\xc4\x85, nes nanometro skersmens koloidinio sidabro dalel\xc4\x97s yra pernelyg smulkios, tad j\xc5\xb3 \xc5\xbemogaus l\xc4\x85stel\xc4\x97s nesugeba absorbuoti ir jos per 48 val. ar grei\xc4\x8diau pasi\xc5\xa1alina i\xc5\xa1 organizmo. Tuo tarpu savadarbi\xc5\xb3 sidabro preparat\xc5\xb3 daleli\xc5\xb3 dydis gerokai didesnis._NEWLINE_Vienas \xc5\xbeinom\xc5\xb3 sidabro jungini\xc5\xb3 (ne koloidinio sidabro) rijimo atvej\xc5\xb3 buvo politikas i\xc5\xa1 Montanos Stanas D\xc5\xbeonsas (Stan Jones), 2002 ir 2006\xc2\xa0m. buv\xc4\x99s kandidatu \xc4\xaf JAV Senat\xc4\x85._NEWLINE_D\xc5\xbeonsas, bijodamas kad d\xc4\x97l 2000 met\xc5\xb3 problemos bus ne\xc4\xafmanoma \xc4\xafsigyti antibiotik\xc5\xb3, \xc4\x97m\xc4\x97 gerti savadarb\xc4\xaf sidabro preparat\xc4\x85. Pakitusi specifin\xc4\x97 jo odos spalva buvo pabr\xc4\x97\xc5\xbeta \xc5\xbeiniasklaidos prane\xc5\xa1imuose apie nes\xc4\x97kming\xc4\x85 jo kampanij\xc4\x85. Tiesa, D\xc5\xbeonsas tvirtino, kad labiausiai \xc5\xbeinoma jo nuotrauka buvo pary\xc5\xa1kinta. D\xc5\xbeonsas ai\xc5\xa1kino, kad jis savo \xe2\x80\x9esidabri\xc5\xa1kos i\xc5\xa1vaizdos\xe2\x80\x9c nenaudojo kaip rinkiminio triuko. Jis toliau populiarina sidabro jungini\xc5\xb3 kaip namini\xc5\xb3 vaist\xc5\xb3 naudojim\xc4\x85. Jis teigia, kad gera sveikata yra koloidinio sidabro naudojimo pasekm\xc4\x97._NEWLINE_2007\xc2\xa0m. spauda apra\xc5\xa1\xc4\x97 amerikiet\xc4\xaf Pol\xc4\x85 Karason\xc4\x85 (Paul Karason), vyri\xc5\xa1k\xc4\xaf, kurio visa oda palaipsniui \xc4\xafgijo m\xc4\x97lyn\xc4\x85 spalv\xc4\x85. Jis g\xc4\x97r\xc4\x97 savadarb\xc4\xaf koloidinio sidabro preparat\xc4\x85, pagamint\xc4\x85 i\xc5\xa1 distiliuoto vandens, druskos ir sidabro bei sidabro turin\xc4\x8diu tepalu tep\xc4\x97 veid\xc4\x85, siekdamas i\xc5\xa1gydyti sinusit\xc4\x85, dermatit\xc4\x85, r\xc4\x97mens\xc4\xaf ir kitas sveikatos problemas. Karasonas mir\xc4\x97 2013\xc2\xa0m. rugs\xc4\x97jo 23 d. nuo \xc5\xa1irdies priepuolio.\n_START_SECTION_\nSidabras kaip argyrijos prie\xc5\xbeastis\n_START_PARAGRAPH_\n2012\xc2\xa0m. atliktas sidabro nanodaleli\xc5\xb3 tyrimas parod\xc4\x97, kad tik reguliariai ryjant stambias sidabro jungini\xc5\xb3 daleles galima susirgti argyrija. Tyrimo duomenys parod\xc4\x97, kad tik taip vartojant sidabr\xc4\x85 susidaro b\xc5\xabdingi m\xc4\x97lyni sidabro sulfido ir sidabro selenido dariniai, aptikti \xc5\xbeinomuose ligoniuose su argyrija. Skrand\xc5\xbeio r\xc5\xabg\xc5\xa1tin\xc4\x97je aplinkoje sidabro nanodaleli\xc5\xb3 zolis virsta tikruoju tirpalu. Tik tada sidabro jonai patenka \xc4\xaf l\xc4\x85steli\xc5\xb3 vid\xc5\xb3. V\xc4\x97liau ap\xc5\xa1vitinimas UV spinduliuote sidabro jonus atver\xc4\x8dia \xc4\xaf atomin\xc4\xaf sidabr\xc4\x85, kuris sudaro nanodaleles, o \xc5\xa1ios reaguoja su sieros junginiais ir sudaro argyrijai b\xc5\xabding\xc4\x85 sidabro sulfid\xc4\x85."